Més cinema d’estrena en el Tívoli amb “Bajo el mismo techo” i “Glass”
2025-07-24

Febrer segueix el seu curs i la programació cinematogràfica del cinema Tívoli també, amb l’arribada de dues noves estrenes per al cap de setmana del 8 i el 10 de febrer. Cal recordar que durant el mes de febrer, els dissabtes no hi ha programació de cinema perquè el Centre Cultural Tívoli alberga les presentacions de les comissions falleres del municipi.

Una de les pel·lícules que aterra en el Tívoli el divendres 8 de febrer és “Bajo el mismo techo”, una comèdia espanyola no recomanada per a menors de 12 anys. Dirigida per Juana Macías i protagonitzada per Jordi Sánchez i Silvia Abril, ens presenta, en clau de molt d’humor, un divorci, una hipoteca que pagar, i el pitjor malson d’una parella que es trenca: haver de compartir casa amb “l’ex”. Aqueix és el panorama per als protagonistes de “Bajo el mismo techo”. Quan Nadia (Sílvia Abril) i Adrián (Jordi Sánchez) decideixen separar-se després d’anys de convivència, s’adonen que cap dels dos pot permetre’s abandonar el preciós xalet que van comprar en l’apogeu del seu matrimoni… i de la bambolla immobiliària. Atrapats pel deute, al no trobar a un comprador de la vivenda, es veuen obligats a cohabitar, i acabaran declarant-se la guerra i muntant el seu particular camp de batalla… sota el mateix sostre. La comèdia es projectarà al cinema Tívoli el divendres 8 de febrer, a les 19h i el diumenge 10 de febrer, a les 19:30h.

I de l’humor al terror, perquè també aquest cap de setmana arriba al cinema Tívoli “Glass” (Cristall), que tindrà les seues projeccions el divendres 8, a les 22:30h i el diumenge 10, a les 16:30h. La pel·lícula, de terror i suspens escrita, coproduïda i dirigida per M. Night Shyamalan (“El sexto sentido”, “El bosque”), és la tercera part d’una trilogia composta per “El protegido” i “Split”. En aquest lliurament, “Glass” segueix els passos del guàrdia de seguretat David Dunn (Bruce Willis) mentre cerca en una sèrie de trobades puntuals a la figura superhumana de la Bèstia, la personalitat més perillosa i deslligada de les vint-i-quatre que comparteix en el seu interior Kevin Wendell Crumb. En l’ombra, Elijah Price (Samuel L. Jackson), al qual David ja va haver d’enfrontar-se en una ocasió anterior, sembla emergir com una figura clau que coneix els secrets de tots dos.

Després del pas de “Glass” i “Bajo el mismo techo” pel Tívoli, les següents estrenes a arribar a la gran pantalla local seran “Asterix: el secreto de la poción mágica” i “El gran baño”.